Na temelju općih smjernica za bolju regulativu u ovom se ocjenjivanju u sredini provedbenog razdoblja istražuju relevantnost programa LIFE i njegova dodana vrijednost EU-a. U ocjenjivanju se razmatra je li program i dalje relevantan za rješavanje pitanja koja nastoji obuhvatiti, dodajući pritom vrijednost onome što bi države članice ostvarile djelujući same. Ocjenjivanjem se isto tako procjenjuje ostvaruje li program LIFE navedeno na djelotvoran i učinkovit način te jesu li njegove odredbe u skladu s drugim programima.

Kako je prikazano na slici u nastavku, aktivnosti na koje se troši najveći dio proračuna jesu tradicionalni i integrirani projekti, nakon čega slijede javna nabava / administrativna potpora te financijski instrumenti.

Proračunskim iznosima poštuje se maksimalni iznos utvrđen u Uredbi, odnosno najmanje 81 % mora biti dodijeljeno za projekte koji se podržavaju bespovratnim sredstvima za aktivnosti i, kad je to primjereno, operacije koje uključuju financijske instrumente.

Slika 1. – LIFE 2014. – 2015. – raspodjela sredstava

a.Bespovratna sredstva

Čini se da je potražnja za financiranjem tradicionalnih projekata izuzetno velika. Prosječan omjer između prijavljenih prijedloga i dodijeljenih projekata jest 9 prema 1, u rasponu od 12 prema 1 za prioritetno područje okolišnog upravljanja i informacija do 5 prema 1 za ublažavanje klimatskih promjena.

Bespovratna sredstva dodjeljuju se širokom rasponu različitih organizacija: od velikih i malih poduzeća (ukupno 44 %, od čega 33 % čine mala i srednja poduzeća) do privatnih nekomercijalnih organizacija (24 %) i javnih tijela (32 %).

Integrirani projekti prvi su put uključeni u trenutačni program. Od samog početka potražnja za integriranim projektima premašila je dostupne resurse u svim koracima postupka dodjele. Od 66 predstavljenih projektnih sažetaka, u razdoblju 2014. – 2015. dodijeljena su sredstva za 15 projekata.

Primljeni prijedlozi za integrirane projekte za 2014. i 2015. sadržavali su zahtjeve za sufinanciranje iz programa LIFE i programa koji nisu LIFE u ukupnom iznosu od 283 milijuna EUR. Tim bi se sufinanciranjem trebala olakšati koordinirana uporaba iznosa od gotovo 3,6 milijardi EUR.

Uspostavljeno je 14 projekata izgradnje kapaciteta za potporu aktivnostima kojima se državama članicama pomaže u izgradnji kapaciteta kako bi učinkovitije sudjelovale u programu LIFE. Sve države članice koje ispunjavaju uvjete, osim jedne, podnijele su prijedlog.

Novosti uvedene u upravljanju bespovratnim sredstvima:

‒Izvršnoj agenciji za mala i srednja poduzeća (EASME) povjereno je 2014. upravljanje operativnim i tradicionalnim bespovratnim sredstvima, projektima izgradnje kapaciteta u okviru dvaju potprograma te integriranim projektima i projektima tehničke pomoći u okviru potprograma za klimatske aktivnosti.

‒Radi praćenja ishoda i učinka, u višegodišnji program rada programa LIFE za 2014. – 2017. uključen je sveobuhvatan skup kvantitativnih i kvalitativnih pokazatelja. Vrijednosti za te pokazatelje prikupljaju se na razini projekta i na temelju njih se procjenjuje očekivani okolišni i klimatski utjecaj u fazi dodjele te se prate i ocjenjuju rezultati koji se ostvaruju tijekom provedbe. Oni se i objedinjuju kako bi se ocijenila uspješnost programa.

b.Financijski instrumenti

Dva pilot financijska instrumenta – Instrument za financiranje prirodnog kapitala (NCFF) i Instrument za privatno financiranje energetske učinkovitosti (PF4EE) – uvedena su u trenutačnom programu kako bi se ispitali inovativni pristupi.

Instrumentom PF4EE podupiru se ulaganja za provedbu akcijskih planova država članica u području energetske učinkovitosti putem financijskih posrednika.

Dosad je u okviru instrumenta PF4EE potpisano šest sporazuma s lokalnim posredničkim bankama. U početku se očekivalo da će instrumentom PF4EE doći do ulaganja u projekte energetske učinkovitosti od ukupno 540 milijuna EUR. No, uzimajući u obzir navedene rezultate i druge sporazume koji se trenutačno razmatraju, Europska investicijska banka (EIB) sada procjenjuje da će ulaganja iznositi milijardu EUR (430 milijuna EUR od EIB-a i 570 milijuna EUR od financijskih posrednika). Očekuje se da će prvotna sredstva od 80 milijuna EUR iz programa LIFE dovesti do učinka poluge od 12,5.

Instrument NCFF osmišljen je kako bi se pokazalo da se projektima financiranja prirodnoga kapitala mogu stvarati prihodi i smanjiti troškovi. Njime se nastoji uspostaviti niz ponovljivih, profitabilnih operacija koji će služiti kao „potvrda koncepta” i potencijalnim ulagačima pokazati privlačnosti takvih operacija kojima se izravno radi na pitanjima bioraznolikosti i prilagodbe na klimatske promjene.